ተቋሙ ከ4 ቢሊየን ብር በላይ በብድር አሰራጨ
አዲስ አበባ ፤ ሐምሌ 10 / 2005 ( ዋኢማ ) – የአማራ ብድርና ቁጠባ ተቋም በተጠናቀቀው በጀት ዓመት 4 ነጥብ 12 ቢሊየን ብር በብድር ማሰራጨቱን አስታወቀ።የተቋሙ የኦፕሬሽን ዘርፍ ምክትል ዋና ስራ አስኪያጅ አቶ አጋዠ ጌታሁን ለዋልታ እንደገለፁት ብድሩ የተሰራጨው በማኑፋክቸሪንግ ፤ በእንጨትና ብረት ስራ ፤ በንግድ ፤ በአገልግሎት ፤ በእንስሳት ማድለብና እርሻ እንዲሁም በሌሎች ዘርፎች ለተሰማሩ ዜጎች ነው።በበጀት ዓመቱ ለማሰራጨት የታቀደው የብድር መጠን 4 ነጥብ 25 ቢሊየን ብር እንደነበር ያስታወሱት ምክትል ዋና ስራ አስኪያጁ ክንውኑ 97 በመቶ እንደሆነም ገልጸዋል።በአሁኑ ወቅት ተቋሙ በአጠቃላይ የብድር አገልግሎት ተጠቃሚ የሆኑ ከ880ሺ በላይ ደንበኞች እንዳሉትም አቶ አጋዠ ተናግረዋል።ከተቋሙ የብድር አገልግሎት ተጠቃሚዎቸ መካከል 64 በመቶ የሚሆኑት ሴቶች እንደሆኑ የጠቀሱት አቶ አጋዠ የሚመለሰው ብድር መጠንም በየጊዜው እያደገ ነው ብለዋል።ከ1 ነጥብ 7 ሚሊየን በላይ የሚሆኑ የተቋሙ ደንበኞች በተጠናቀቀው በጀት ዓመት 2 ነጥብ 45 ቢሊየን ብር እንደቆጠቡ አክለው መናገራቸውን ዋልታ ኢንፎርሜሽን ማዕከል ዘግቧል።